|  |  |
| --- | --- |
| **1.1 õppeasutusE NIMETUS LasteSÕIM PÄKAPIKK** | |
| * 1. Juht | Rena Lepikult |
| * 1. Õppeasutuse kontaktandmed   aadress  telefon  e-post  kodulehekülg | Lõime 9  6618 018, 56692591  [pakapikk@pakapikk.edu.ee](mailto:pakapikk@pakapikk.edu.ee)  www.pakapikk.tln.edu.ee |
| 1.3.Pidaja, tema aadress | Haridusamet Estonia pst.5a Tallinn 10143 |
| 1.4. Laste/õpilaste arv | 72 |
| 1.5. Personali arv | 15 |
| 1.6. Pedagoogilise personali arv | 9 |
| 1.7. Sisehindamise periood | 2015/17 |

1. **Õppeasutuse lühikirjeldus ja eripära**

|  |
| --- |
| Lastesõim alustas tööd 1962. aastal Tallinna 31. lastesõimena. 1999. aastast kanname nimetust Lastesõim Päkapikk. Õppetöö toimub eesti keeles. Lastesõimes on neli rühma, nimekirjas on  72 last vanuses 1,5 – 3 aastat.  Lastesõimel on avar õueala. Territooriumi ümbritseb hekk ja palju erinevaid puid-põõsaid. Õueala on korras, turvaline ja esteetiliselt kaunis. Igal aastal uuendame õueatraktsioone, püüeldes mitmekesisuse, turvalisuse ja atraktiivsuse poole. Hoolitseme järjepidevalt haljasala- puude-põõsaste, hekkide, lillede eest. Kõik rühmad koos lastega tegelevad miniaiandusega, kasvatades maitsetaimi, juurvilju, lilli rühma aknalaual ja lillekastides.  Lastesõimes toimub õppe-kasvatustöö lastesõime õppekava alusel, mis on koostatud riiklikust õppekavast lähtudes. Lastesõimele on Haridus-ja Teadusministeeriumi poolt välja antud koolitusluba. Alates 2012. aastast oleme Tervist Edendavate Lasteaedade võrgustiku liige. Õppekorralduse prioriteediks on lapse arengut, tervisekäitumist ja keskkonnateadlikkust kujundav õppe- ja kasvatustegevus läbi mängu. Õppe- ja kasvatustegevuste korraldamisel lähtume laste individuaalsusest.  Oleme pikaajaline praktikabaas Tallinna Ülikooli üliõpilastele. Praktikandid on saanud lastesõimes Päkapikk oma esimese töökogemuse ning on asunud meile tööle.  Arendame koostööd teiste Põhja-Tallinna lasteasutustega – ühiskoolitused, teatrietendused, näitused, kogemusõpe, uute ideede, teadmiste ja kogemuste vahetamine.  Lähtuvalt lastesõime motost „Mäng on väikese inimese töö“, oleme oma meeskonnaga loonud lapse arengut toetava, mängusõbraliku ning valikuid võimaldava innovaatilise õpikeskkonna. Õpetajad on suurendanud lapse mänguvõimalusi ja õuesõppevõimalusi koostöös lapsevanematega. Õpetajad viivad läbi erinevaid integreeritud õppetegevusi nii rühmades kui ka õuealal. Kasutame kaasaegseid õppevahendeid.  Oleme tegelenud süsteemselt maine kujundamisega, kasutanud erinevaid lähenemisviise ning kaasanud huvigruppe. Oleme saavutanud väljapaistvaid tulemusi ja meie lastesõime on tunnustatud alljärgnevalt:  ”Parim tervisemeeskond” 2015 III koht  ”Turvaline lasteaed” 2016 eripreemia  ”Parim tervisemeeskond” 2017 eripreemia  **Lastesõime missioon**  Lastesõim Päkapikk on kolmeaastastele ja noorematele lastele turvalist hoidu ja alushariduse omandamist võimaldav õppeasutus, kus arvestame laste isikupära ja lastevanemate ootustega.  **Lastesõime visioon**  Lastesõim Päkapikk on lastevanemate seas tuntud– teatud kui hea maine ja väljakujunenud traditsioonidega turvaline lasteasutus, mis paikneb korrastatud hoones ja on varustatud lapsesõbralike vahenditega. |

**Õppeasutuse arengukava eesmärgid**

|  |
| --- |
| Lastesõime Päkapikk arengukava 2014/18 on üles ehitatud vastatavalt Tallinna linna ja Tallinna Haridusameti prioriteetidele. Arengukavas on määratletud lastesõime areng ja omanäolisus sellisena, nagu me tahame seda näha lähiaastatel. Koostamisel oleme lähtunud lastesõime põhimäärusest ja Tallinna Haridusameti arengukavast.  **Eestvedamine ja juhtimine**  Eesmärgid:   * Lastesõime arengut on toetatud läbi uuendatud sisehindamissüsteemi * Arengukava on analüüsitud missiooni, visiooni ja põhiväärtuste osas * Personal ja huvigrupid on kaasatud lastesõime arendusprotsessi   **Personalijuhtimine**  Eesmärgid:   * Tunnustus- ja motivatsioonisüsteem on rakendunud, on loodud uued statuudid ja mittemateriaalsed tunnustusvõimalused, lõimides ühiseid väärtusi * Personali sise-ja väliskoolituste kaudu on toetatud lastesõime arengut, on rakendatud koosõppimist, personali potentsiaali ja kogemusõpet * Uued töötajad on kaasatud ja toetatud läbi mentorluse   **Õppe-ja kasvatustegevus**  Eesmärgid:   * Väärtus-ja tervisekasvatuse ainekavad on rakendunud * Laste tervist on tugevdatud läbi õuesõppe * Õppimine toimub mänguliselt ja õhinapõhiselt   **Koostöö huvigruppidega**  Eesmärk:   * Huvigrupid on kaasatud lastesõime arengutegevusse ning heategevusprojektidesse * Huvigruppidele on kaasajastatud info kättesaamine * Koostöövõrgustik on laienenud   **Kasvukeskkonna kujundamine**  Eesmärk:   * On loodud turvaline, kaasaegne, tervislik, esteetiline õpi- ja töökeskkond * Lastel on mitmekesised õueõppe võimalused * Õppesisu-ja õppevara on täiendatud tervisekasvatuse põhimõtetest lähtuvalt |

1. **Sisehindamissüsteemi lühikirjeldus**

|  |
| --- |
| **Sissejuhatus**  Lastesõimes töötajad tegutsevad lapsest lähtuvalt**.** Meie töö eesmärk on toetada lapse individuaalsust ja luua last arendav, turvaline, esteetiline kasvukeskkond. Laps on perekonna liige, seetõttu arvestame ka pere vajaduste, ootuste ja soovidega. Lastesõime ja pere omavahelised suhted ja ühised väärtused on olulised last ümbritseva kasvu-ja õpikeskkonna loomisel.  Lastesõime Päkapikk sisehindamissüsteem võimaldab ühtselt läheneda kõikidele sõimeelu valdkondadele ja leida parendamist vajavad aspektid ning tugevused, mida edaspidi oskuslikult ära kasutada. Sisehindamissüsteem on aluseks tööde ja tegevuste planeerimisel, arengukava koostamisel ning teiste lastesõimesiseste otsuste tegemisel, annab ülevaate lastesõime hetkeseisust ning põhitegevuse tulemuslikkusest. Tänu sisehindamissüsteemile saame tagasisidet, kuidas on jõutud püstitatud eesmärkideni. Tulemused on aluseks lastesõime arengutöös (juhtimine, õppe-kasvatustöö, personalitöö, töö huvigruppidega ja kasvukeskkonna kujundamine).  **Sisehindamise valdkonnad**   * Juhtimine * Õppe-ja kasvatustegevus * Personali juhtimine * Koostöö huvigruppidega * Õpi-ja töökeskkond   **Kriteeriumid**   * Lastesõimes on loodud tingimused lapse igakülgseks arendamiseks * Laste arengut toetab lastesõime personali ning lastevanemate koostöö.   **Juhtimine**  **Eesmärgid:**   * Igal aastal on analüüsitud lastesõime arengukava täitmist, on antud tagasisidet kõikidele huvigruppidele * Arengukava tegevuskava on kooskõlas eelarvega. * Lastesõime arendustegevusse on läbi töögruppide kaasatud personal ja hoolekogu * Lastesõimes sisehindamine on süsteemne * Toimib meeskonnatöö, on läbitud ühiseid koolitusi, väärtustades kogemusõpet * Lastesõimel on kaasaegne kodulehekülg, mida kogu aeg uuendatakse * Rühmade blogide ja meililistide kaudu saavad lapsevanemad kiiret ja olulist informatsiooni * Lastesõim on tervist edendav. * Juhtkonna poolt on läbi viidud asutuse eelarve süsteemne planeerimine ja jälgimine * On analüüsitud tegevuskava täitmist, on läbi viidud töökeskkonna riskianalüüs ning on maandatud tööohutusega seotud riskid * Juhtkonna poolt on tagatud infosüsteemide tulemuslik toimimine   **Õppe-ja kasvatustegevus**  **Eesmärgid:**   * Õppekava on analüüsitud ja uuendatud * On lisatud tervisekasvatuse, väärtuskasvatuse ainekavad * Õuesõppe osakaalu on suurendatud kõikides õppe- ja kasvatustöö valdkondades * Kasutusel on uuendatud nädalakava vorm, on rakendunud veebipõhine rahuloluküsimustik * On täiustatud õppevahendite ja metoodiliste materjalide andmebaasi ning õppekava juurde kuuluvaid ainemappe * Lapse arengu jälgimine ja tagasiside andmine lapsevanematele on süsteemne   **Personali juhtimine**  **Eesmärgid:**   * Personalile on läbi viidud meeskonnakoolitusi hea koostöö saavutamiseks * Tööalased sisekoolitused on avaldanud suurt mõju personali töötulemustele * On rakendunud veebipõhine motivatsiooni-ja rahuloluküsitlus * Algajad õpetajad ja õpetajaabid on toetatud mentori poolt * Õpetajad osalevad ülelinnalises ainesektsiooni töös   **Koostöö huvigruppidega**  E**esmärgid:**   * Oleme tunnustatud praktikabaas Tallinna Ülikooli üliõpilastele * Osaleme igal aastal heategevusprojektides „Märka ja aita“ ja perepäeval „Päkapiku pühapäev“ * Lastesõim algatab ja osaleb Põhja-Tallinna lasteasutuste projektides * Hoolekogu on kaasatud lastesõime arendustegevusse   **Õpi-ja töökeskkond**  **Eesmärgid:**   * On paigaldatud uus ventilatsioonisüsteem * Keldriruumid on puhastatud, valmistatud ette eelseisvaks remondiks * Turvalisuse tagamiseks on paigaldatud nõuetekohased tuletõkkeuksed ja turvaaknad * Rühmad on renoveeritud lastesõime eelarve vahenditest * On toimunud tualettruumide, üldkoridori sanitaarremont * Õuealale on paigaldatud uued õuevahendid, turvamatid ning liivakastikatted * On täiustatud õppevahendeid ning ostetud rühmadesse vajalikku inventari * Rühmadesse on loodud internetiühendus ja paigaldatud arvutid * Pedagoogiline kabinet on renoveeritud, kabinetti on paigaldatud arvuti, printer, koopiamasin ja skänner   **Hindamisprotsess**  **Sisehindamine**  **Eesmärk:**   * Luua lapse arengut toetavad tingimused ja tagada lastesõime järjepidev areng, selgitada välja lastesõime tugevused ning parendusvaldkonnad. Tulemustest lähtudes korrigeerida arengukava, eelarvet ja koostada õppeaasta tegevuskava.   **Sisekontrolli teostajad**  Lastesõime sisekontrolli teostavad: lastesõime direktor, majandusjuhataja ja personal.  **Enesehindamine**  **Eesmärgid:**   * Lastesõime järjepidev arendamine ja hea maine hoidmine * Lastesõime tööprotsessi juhtimine ja täiustamine * Personalivajaduse hindamine * Personali arengu-ja koolitusvajaduse planeerimine   **Hindamistulemuste rakendamine**   * Lapsevanema hindamistulemustest selgub rahulolu lastesõimega ja ootused, nõustamise vajadus. Tagasisidet lapsevanematele anname kevadisel arenguvestlusel ja lapsevanemate koosolekul. * Töötaja eneseanalüüsi ja hindamistulemuste kaudu selgitame välja koolitusvajadused, motivatsiooni-ja tunnustusvajadused, töötaja arenguvõimalused * Lastesõime motivatsiooni-ja rahuloluküsitluse tulemustest teavitame personali laiendatud pedagoogilisel nõupidamisel ning arvestame edaspidises juhtimistegevuses. * Sisekontrolli ja enesehindamise tulemusi analüüsime ja anname töötajatele tagasisidet pedagoogilistel nõupidamistel. Tulemused on aluseks lastesõime arengutöös. |

1. **Sisehindamise aruande analüüsiv osa**

|  |
| --- |
| **Eestvedamine ja juhtimine** |
| **Tugevused**  Lastesõime eesmärgiks on kaasav ja toetav juhtimine, mis põhineb kõikide töötajate osalusel ja initsiatiivil ning on suunatud pikaajalisele edule, hea maine kujundamisele. Lastesõime personal on professionaalne, koostöös lastevanematega on loodud lastele turvaline arengut soodustav ja individuaalsust arvestav kasvukeskkond. Lastesõimel on hea maine. Lastesõime juhtimise põhimõtted:   * lapsest lähtumine * tulemustele orienteeritus * eestvedamine ja eesmärgi ühtsus * innovatsioon * personali ja hoolekogu arendamine ja kaasamine lastesõime juhtimisprotsessi ja arendustegevusse * elukestev õpe * koostöö arendamine teiste lasteasutustega   Arengukava on asutuse tegevuskava koostamise aluseks. Arengukava on koostatud viieks aastaks. Arengukava koostamisega tegeleb lastesõime arendustegevuse töörühm, kuhu on kaasatud kogu personal ja hoolekogu. Oleme analüüsinud lastesõime missiooni, visiooni ja põhiväärtusi. Arengukava täitmisest tehakse kord aastas kokkuvõte. Kokkuvõtted on läbi arutatud pedagoogilises nõukogus ja hoolekogus. Lastesõime personal on kaasatud otsustusprotsessidesse ja arendustegevusse töörühmade kaudu. Töörühmad on tervisemeeskond, õppekava arenduse töörühm, teatri töörühm. Lastesõime juhtkond on kaasanud personali otsustusprotsessidesse ja jaganud vastutust kaasates asutuse sisestesse komisjonidesse: õpetaja esindaja hoolekogus, konkursikomisjonis, inventuuri komisjonis. Hoolekogu on kaasatud lastesõime arengukava, õppekava ja tegevuskava jt. dokumentide koostamisel. Tulenevalt arengukavast, sisehidamise tulemustest ja arvestades linna ja riigi prioriteete, koostatakse lastesõime tegevuskava, kus igaks õppeaastaks püstitatakse eesmärgid lähtuvalt arengukavast. Tegevuskava tegevused on kooskõlas eelarvega Lastesõime tegevuskava täitmist hindab juhtkond. Infosüsteemide haldamine, SAP, EHIS, EKIS, elasteaed jt, on juhtkonna poolt tagatud.  Komplekteerimine on paindlik ja järjepidev. Lastesõime rühmad on komplekteeritud optimaalse laste arvuga. Lastesõme järjekorras olevatele lastele ja lapsevanematele võimaldatakse lastesõimega eelnevalt tutvuda ja võmalusel valikuid teha. Igal aastal vaadatakse koostöös hoolekoguga üle laste arv rühmades ja laste arenguks vajalikud tingimused. Laste kohalkäimine sõimes oli 2015. ja 2016. keskmiselt 59% ning 2017. aastal 60%. |
| **Parendusvaldkonnad**   * Koosõppimise, personali potentsiaali ja kogemusõppe rakendamine |
| **Personalijuhtimine**  **Tugevused**  Personali planeerimisel lähtutakse lastesõime arengukava eesmärkidest, et toetada õppekava täitmist ja tulemuslikku tegevust. Struktuur ja koosseis vaadatakse üle kord aastas, vajadusel sagedamini. Lastesõime koosseisunimestikus on 8 õpetajat, muusikaõpetaja, 4 õpetaja abi, majandusjuhataja, direktor. Personali koosseis on optimaalne, võimaldab õppekava täitmist.  Hinnataval perioodil on vahetunud neli rühmaõpetajat. Kaks õpetajat lahkusid seoses elukoha muutusega, kaks õpetajat jäid lapsehoolduspuhkusele. Vahetunud on kolm õpetaja abi. Kaks õpetaja abi seoses elukoha muutusega ning üks õpetaja abi seoses pensionile jäämisega.  Tabelis on väljatoodud töötajate keskmine vanus kolme aasta lõikes, millest lähtub, et lastesõime on tööle tulnud üha enam nooremaid inimesi, personal on eelmise perioodiga võrreldes jätkuvalt noorenenud.   |  |  |  | | --- | --- | --- | | **2015** | **2016** | **2017** | | 42,6 aastat | 41,9 aastat | 37,6 aastat |   Õppeaasta jooksul on juhtkond välja selgitanud personali koolitusvajadused, lähtudes töötajate arenguvestluse analüüsist ning töötajate rahuolu-ja motivatsiooniküsitlustest.  Täiendkoolituse kavandamisel on järgitud asutuse eripära, eesmärke ning töötajate soove. Koolitusplaanide koostamisel on analüüsitud koos töötajaga, missugused uued teadmised ja oskused suurendaksid tema töö tulemuslikkust ja töötaja isiklikku rahulolu. Personali täienduskoolitused on planeeritud lastesõime eelarvesse. Õpetajate koolitusi finantseeritakse täiendavalt ka riigieelarve vahenditest. Tabelist selgub, et kõik asutuse töötajad on osalenud koolitustel igal aastal.  Töötajate läbitud koolitused on väljatoodud järgmises tabelis   |  |  |  |  | | --- | --- | --- | --- | |  | **2015** | **2016** | **2017** | | Täiendkoolitus | 15 töötajat | 15 töötajat | 15 töötajat | | Ressurss | 975 eurot | 1362 eurot | 1929 eurot | |  | | | |   Lastesõime personal osaleb igal aastal tuleohutus-ja evakuatsioonikoolitusel. Esmaabi täiendõppekoolituse läbivad kõik rühmatöötajad iga viie aasta tagant.  Lähtuvalt enesekontrolliplaanist, läbivad õpetaja abid iga kahe aasta tagant toiduhügieenikoolituse.  Uudsete koolitustena lisandusid 2015. aastal - õpetaja ja õpetajaabi emotsionaalse motiveerituse koolitus nii õpetajatele kui õpetaja abidele, Hitsa koolitus Lego We Do ja infosüsteemi lasteaed.eu baaskoolitus õpetajatele. 2016. aastal Persona Dollsi metoodika koolitus õpetajatele. 2017. aastal läbisid õpetajad ning õpetaja abid kahepäevase diabeedikoolituse. Seoses uuele tulumaksusüsteemile üleminekuga 2017. aastal, toimus kollektiivile tulumaksukoolitus. Vanempedagoog osales igal aastal õppealajuhatajate ainesektsiooni töös. Õpetaja abi läbisid 2017. aastal õpetaja abide koolituse, mis hõlmas ka õppe-kasvatustööd ja õpetaja abistamist. Õpetajat läbisid 2017. aastal robootikaalsed koolitused - targad elektroonilised ja robootilised vidinad. Majandusjuhataja ja tööohutusvolinik osalesid 2016. aastal tööohutuskoolitusel.  Kvalifikatsiooninõuetele vastab 80% pedagoogilisest personalist. Kaks õpetajat saavutavad nõutud kvalifikatsiooni 2019. aastaks. Lastesõimes on toetatud pedagoogide arengut ja karjäärivõimalusi täiendkoolituse ning mentorluse kaudu.  Koolitustel osalenud töötajad on hinnanud koolituse tõhusust ning tutvustanud oma kolleegidele koolitustel käsitletud materjali:   * pedagoogilise nõukogu koosolekul ja infotundides * näidistegevustes   Arenguvestlused on toimunud meil süsteemselt iga kahe aasta tagant. Sellest lähtudes:   * kõik õpetajad soovivad ennast täiendada * jagavad teadmisi ja kogemusi oma kolleegidele * väärtustavad meeskonnatööd * ootavad juhtkonnapoolset toetust ja kiitust   Lähtuvalt motivatsiooni-ja tunnustussüsteemist, on personali motiveeritud ja tunnustatud nii materiaalselt kui ka mittemateriaalselt. Lastesõimesisene koostöö põhineb meeskonnatööl, tulemuslikkuse saavutamiseks on loodud innovaatiline ja kaasaegne töökeskkond.  Töötajaid on tunnustatud tulemusliku töö eest järgmiselt:   * Preemia töötajatele tulemusliku töö eest * Tänukiri ja preemia töötajatele tulemusliku töö eest ning seoses lastesõime juubeliga * Aasta noor õpetaja * Aasta innovaatiline õpetaja * Aasta õpetaja * Aasta õppija * Aasta rohenäpp   Tunnustamise -ja motivatsiooniuuringu analüüs näitas, et töötajad ootavad tunnustust ning tunnustatud nii juhtkonna, lapsevanemate kui kolleegide poolt. Töötajatele on antud suulist tagasisidet ja tunnustatud tehtud töö eest. |
| **Parendusvaldkonnad**   * Personali arendamine terviseedenduse põhimõtteid arvestades * Toetada parema pedagoogilise kogemuse jagamist piirkondlikul tasandil |
| **Koostöö huvigruppidega** |
| **Tugevused**  Lastesõim Päkapikk on avatud koostööks kõikidele huvigruppidele: pered, hoolekogu, teised Põhja-Tallinna lasteasutused, Pelgulinna Günaasium, Tallinna Haridusamet, Põhja-Tallinna Valitsus, Tallinna Ülikool. Koostöö huvigruppidega toetab lastesõime ja laste arengut. Koostöö on järjepidev ja planeeritud, põhineb vastastikusel usaldusel, teadmiste ning kogemuste vahetamisel. Tihedad suhted erinevate huvigruppidega on olulised uute ideede, teadmiste ja kogemuste vahetamisel. Sisehindamine on toonud välja huvigruppide ootused ja vajadused ning nende tulemuste põhjal on analüüsitud ja otsitud võimalusi suhete arendamiseks.  Hea koostöö tulemusena on lastesõime lähim huvigrupp – pered – motiveeritud osalema laste kasvatustegevuse tingimuste parandmiseks. Oluliseks on peetud perede kaasamist lastesõime mängukeskkonna parendamisse, ürituste organiseerimisse ja igapäevategevustesse: perepäevad, peod, üritused, näitused, etendused, talgud, koosolekud, heategevus, vestlused. Kaks korda aastas toimuvad lapsevanemate koosolekud, kevadeti laste arenguvestlused ning avatud uste nädal uutele lapsevanematele. Objektiivsema tagasiside saamiseks on täiustatud lapsevanemate rahuloluküsitluse vormi, küsitlus viiakse läbi veebikeskkonnas.  Lastesõimes on tagatud süsteemne info liikumine, lastevanemate nõustamiseks ning toetamiseks on kasutatud erinevaid viise: infostendid, kodulehekülg, kasvatusteemalised artiklid, rühmakoosolekud, ümarlauavestlused, ühisüritused, teabepäevad, küsitlused, arenguvestlused. Informatsiooni kiiremaks edastamiseks on rühmades meililistid ja blogid, samuti rühmatelefon. Laste igapäevaelu ja üritusi kajastavad parooliga kaitstud rühmaalbumid internetikeskkonas (fotod, videod). Rühmablogide vahendusel teavitatakse vanemaid eelseisvatest üritustest, tähtsatest teadetest, läbiviidud õppekasvatustööst.  Lastesõime hoolekogu on kaasatud lastesõime arendus- ja majandustegevustesse (arengukava, õppekava täiustamine). Koostöö hoolekoguga on olnud tegus ja tulemuslik, koosolekud toimusid üks kord kvartalis. Hoolekogu ja pedagoogide vahelist infoliikumist vahendas valitud õpetajate esindaja. Hoolekogu eestvedamisel on toimunud erinevad üritused (sügisnäitus looduslikust materjalist, jõuluehete näitus, heakorratalgud lastesõime õuealal, lillede istutamine, juurviljapeenra rajamine õuealale, spordipäeva korraldamine, terviseteemapäevade läbiviimine). Lapsevanemad on abistanud lastesõime loodusliku- ja jääkmaterjali kogumisel, keskonnasäästmsel. Hoolekogusse valitud liikmed on olnud aktiivsed lapsevanemad, kes hoolivad ja aitavad kaasa laste arenguks paremate tingimuste loomisel.  Toimib koostöö teiste Põhja-Tallinna lasteasutustega. Meie lähimad partnerid on Lasteaed Naeratus, Kopli Lasteaed, Lasteaed Päikene ja Pelgulinna Gümnaasium. Koostöös on toimunud mitmeid üritusi, ühiskoolitusi ja näitusi, on tähistatud õpetajate päeva. Õpetajate päeval Pelgulinna Gümnaasiumi õpilased külastavad tradistiooniliselt lastesõime lapsi, pakkudes neile põnevaid tegevusi ja mänge.  Lasteaiaga Naeratus on toimunud mitmeid ühiseid ettevõtmisi (külaskäik Päkapiku juurde, meisterdamised, näidistegevused, etendused ”Mammutipoeg otsib ema” ja ”Tare tareke”, ühine õppepäev õpetajatele jm).  2017. aastal osalesime lastega Põhja Tallinna kevadkonkursil, kus meie lapsed esinesid vahva laulu- ja liikumiskavaga ”Kalakesed”. Otsustasime osaleda kevadkonkursil ka järgnevatel aastatel.  Oleme kauaaegsed partnerid Tallinna Ülikooliga, olles praktikabaasiks ülikooli tudengitele. Tagasiside nii juhendajatelt kui üliõpilastelt on olnud väga hea. Mitmed üliõpilased on asunud meie asutusse tööle.  Tradistsiooniliselt osaleme igal aastal ”Märka ja aita” heategevusprojektis annetades õpetajate korraldatud jõuluetenduse piletitulu heategevuseks (”Mari jõulud” 2015, ”Jõulupidu metsas” 2016, ”Päkapiku sünnipäev” 2017). Igal aastal oleme osalenud 1. advendil toimuval Tallinna Perepäeval Kanutiaias, valmistades suurt rõõmu lastele. Koostöös lastevanematega kogusime lastele kingipakke, õpetajad olid abilised-päkapikud.  Aastatel 2015-2017 osalesime Tallinna Haridusameti korraldatud konkurssidel. Konkursil ”Parim tervisemeeskond” pälvisime 2015. aastal auhinnalise III koha ja 2017. aastal eripreemia; 2016.a. osalesime konkursil ”Turvaline lasteaed”. Meie asutuse tööd sõimeealiste lastega on kajastatud ”Õpetajate Lehes” (18. märts 2016 ”Lastesõimest emade ja õpetaja pilguga”). |
| **Parendusvaldkonnad**   * Süvendada koostööd teiste haridusasutustega piirkondlikul tasemel * Huvigruppidele temaatiliste vestlusringide ja koolituste korraldamine |
| **Õpi-ja töökeskkond** |
| **Tugevused**  Lastesõime juhtkond on suhtunud finantsressursside juhtimisse säästlikult ja otstarbekalt. Säästlik majandamine ja keskkonnaalane tegevus on järjepidev. Majanduskulude eelarve on valminud juhtkonna koostööna, kuulates ära hoolekogu, personali arvamused ja ettepanekud. Eelarve planeerimisel on olnud aluseks lastesõime arengukava eesmärgid ning õppeaasta tegevuskava, kuhu on planeeritud vastavad ressursid. Igakuiselt on analüüsitud tulusid, kulusid ja jälgitud, kuidas toimub omatulude laekumine. Olulised ressursid lastesõime eelarvesse on saadud omatuludest. Kokkuhoiu on andnud Tallinna Linnavalitsuse ja Tallinna Haridusameti ühishanked teenuste ostmiseks.  Vastavalt arengukavas ettenähtule, on igal astal toimunud rühmades sanitaarremont.  2015. aastal paigaldati tuletõkkeuksed, evakuatsionniteedele tulekindlad aknad, keldrisse uued aknad. Renoveeriti pedagoogiline kabinet.  2016. aastal paigaldati uus ventilatsioonisüsteem. Rühmadesse loodi internetiühendus ja paigaldati arvutid. Keldriruumide remont lükkus edasi seoses investeeringute puudumisega, kuid toimus keldriruumide puhastamine.  2017. aastal toimus soojaveetorustiku ümbervahetus ja elektrisüsteemi osaline renoveerimine ning audit. Vahetati välja kaks soojustpidavat metallist klaasiga välisust. Õnneseene rühma osteti sektsioon õppevahenditele ja mänguasjadele. Soetati blender ja väike elektripliit lastega õppetegevuse läbiviimiseks.  Lastesõime territoorium on puhas ja korras, igal aastal uuendame õueatraktsioone ning hoolitseme järjepidevalt lilede eest lillekastides ja –peenardel, et meie õueala oleks esteetiliselt kaunis.  2016. aastal on paigaldatud laste mänguväljakule turvamatid, liumäerenn ning uued liivakastikatted  2017. aastal on ostetud õuealale atraktiivne kilpkonn, pink, töötajatele ja lapsevanematele tervise edendamiseks jalgrattahoidja.  Õppe -, mänguvahenditele ning remondile on kulutatud järgmiselt:   |  |  |  |  | | --- | --- | --- | --- | |  | 2015 | 2016 | 2017 | | Õppevahendid  Mänguasjad | 615 eurot | 1 026 eurot | 852 eurot | | Remont | 17 451 eurot | 21 602 eurot | 21 123 eurot |   Lastevanemate rahulolu-uuringute kolmeaastane analüüs näitab lastevanemate rahulolu õpikeskkonnaga, õppevahendite, mänguasjadega, menüüdega ja õuealaga. Stabiilselt 90 % vastanutest olid 2015-2017 olukorraga ja lastesõimega tervikuna väga rahul.  Lastesõime hoone on 55 aastat vana, kuid heas korras, küttesüsteem ning torustik vajavad veel täiendavat renoveerimist. Meie lastesõim on kaasaegne, esteetiline ja hubane, õueala kaunis ja lapsesõbralik. |
| **Parendusvaldkonnad**   * Täiendada õppevara ja õueala terviseedenduse põhimõtetest lähtuvalt |
| **Õppe- ja kasvatusprotsess** |
| **Tugevused**  Lastesõimes Päkapikk on 4 rühma, kus on lapsed vanuses 1,5 - 3 aastat.  Lastesõime õppekava on täiustatud riiklikust õppekavast lähtuvalt. Õppe- ja kasvatustöö lähtub õppekavas sätestatud eripärast, eesmärkidest, põhimõtetest ning riiklikus õppekavas kirjeldatud õpikäsitusest, päevakavast, kus igapäevatoimingud vahelduvad lõimitud õppetegevustega. Meeskonnatööna on toimunud järjepidev õppekava arendustöö, 2015. a. on täiendatud õppekava tervise- ja 2016.a. väärtuskasvatuse osaga. 2017. Aastal on terviseedendus ja väärtuskasvatus rakendunud ja integreeritud lastesõime ja rühmade tegevuskavadesse, nädalaplaanidesse. Kolme viimase õppeaasta aasta teemad on lähtunud terviseedendusest ja väärtuste kujundamisest ning seostatud erinevate valdkondadega (2015. aastal suunati põhirõhk õuesõppele ja mängule; 2016. aastal lastekirjandusele ja muusikale; 2017. aastal kunstitegevusele ja loovusele).  Alates 2012.a. kuulub lastesõim tervist edendavate lasteaedade hulka. Tervisemeeskonna töö tulemusena valmis tervisetegevuskava aastateks 2015-2017. Terviseedenduslik tegevus on integreeritud lastesõime ja rühmade tegevuskavasse, nädalaplaanidesse, üritustesse ja igapäevategevustesse. Lähtudes tervisekasvatuse suunast, on korraldatud erinevaid terviseteemalisi tegevusi, päevi, nädalaid ja üritusi (leivapäev, piimapäev, veepäev, vitamiininädal, südamenädal, tervisliku maiustuse päev, munapäev, smuutiralli, helkuripäev, värvide nädal, tervisedisko, spordipäev, lillepidu, autovaba päev).  Õppevara on täiendatud tervisekasvatusest lähtuvalt- raamatud, mängud, spordivahendid.  Rühmades on lastevanemate kaasabil sisse seatud tervisenurgad, kuhu on koondatud tervisega seotud õppematerjalid, mängud, pildid, raamatud, plakatid. Õpisisu on täiendatud õpimappide näol- tervislik toitumine, turvalisus, liikumine. Rühmades on kasutusel kaasaegsed õppevahendid ja tehnikavõimalused- targad robootilised vidinad, arvutid, lamineerija, koopiamasin.  Eesti alusharidus 100 raames viisid lastesõime õpetajad läbi vahvaid, arendavaid tegevusi ja korraldasid mänguhommikuid nii Bee-Bottiga kui ka Ozobottidega, õpetades lastele läbi mängu numbreid, Eesti sümboolikat ja põhiväärtusi- kodu, pere ja kodutee leidmine.  Väärtuskasvatuse elluviimist toetab lapsesõbralik ja turvaline õpi- ja mängukeskkond. Väärtuste eakohane selgitamine on toimunud läbi mängu, õppetegevuste ja lavastuste, kus lastele selgitatakse olulisi väärtusi: sõprus, hoolivus, viisakus, iseseisvus, tervis, turvalisus. Rühmadel on oma maskotid, kes osalevad tihti hommikuringis ja õppetegevustel, olles abiks väärtuste mängulisel selgitamisel- hiireke, karumõmm, Peetrike, lumememm. Koolituse läbinud õpetajad kasutavad väärtuste kujundamisel, ja lastele sotsialiseerimisel Persona Dolls nukke ning viivad läbi tegevusi ka teistes rühmades.  Suurenenud on õues- ja kogemusõppe osakaal, kus lapsed on saanud läbi praktilise tegevuse teadmisi loodusest, ilmastikust, keskkonna hoidmisest ja säästlikust eluviisist. Õhinapõhise õppe käigus on lapsed lähemalt tutvunud ümbrusega nii siseruumides kui ka ümbritsevas looduses. Loodusesse hoidlikku suhtumist on süvendanud praktiline tegevus koos täiskasvanutega (seemnete külvamine, lillede istutamine, kastmine, prahi korjamine, prügi sorteerimine). Kevadest sügiseni on tegeletud miniaiandusega, kasvatades aknalaual maitserohelist, lilletaimi, maasikataimi, mis hiljem õuealale said istutatud. Projekti „Rohenäpp” käigus valiti 2016.a. töötajate seast parim loodusesõber ja aiandushuviline. Õuealal paiknevad looduse õpperaja punktid on aktiivses kasutuses erinevatel aastaaegadel. Õpperada on kaardistatud, lapsed on vaadelnud ja uurinud erinevaid taimi, putukaid ja objekte- kask, õunapuu, kastan, pihlakas, lillekastid, juurviljapeenar, mullahunnik, suured kivid ja putukad-ussikesed kivide all. Õpperajal on olnud põnev teha katseid, loendada ja võrrelda, liikuda, laulda, joonistada ja panna lindudele süüa.  Lapse arengu jälgimine on süsteemne, dokumenteerimine ja tagasisidestamine toimub vastavalt õppekavale. Tagasisidet lapse arengust on antud lapsevanemale kevadisel arenguvestlusel. Koos lapsevanemaga tehakse kokkuvõte, mis dokumenteeritakse ja allkirjastatakse. Arvestatakse lapse erivajadusi, individuaalse tööga tegeleb kogu rühmameeskond (muukeelne laps, allergia, diabeet vm). Lastesõimel on kujunenud traditsioonilised üritused- suvine perepäev koos lastevanematega, isadepäev, jõuluhommikud, kodumaa sünnipäeva tähistamine, kevadised talgud, emadepäeva pidu, kevadpeod, sügisnäitused, kuuseehete näitused, mille läbiviimisesse on üha rohkem kaasatud vanemad. Advendihommikute läbiviimisel osalevad rühmade meeskonnad ühiselt. Teatrikuu muinasjutuhommikutest on kujunenud õpetajate lahtised tegevused, mida analüüsitakse ja antakse hinnang. Selle tulemusena kinnistuvad lastele muinasjutud ja muud õpetlikud lookesed, seejuures väärtustades tervislikke eluviise.  Alates 2017. aastast on õppetegevuses uuendusena kasutusel targad robootilised vidinad- Bee-Botid ning Ozobotid.  2017. Aasta kevadest lisandusid vanadele traditsioonidele, uued üritused – kevadine lillepidu, ühine asfaldile joonistamine, piknik lastele ja töötajatele ning laste kevadtööde näitus lastesõime õuealal, mis jäävad edaspidi meie maja traditsioonideks. Õppeaasta kokkuvõtvaks ürituseks on lastesõime lõpupidu, mille käigus lapsed saavad kätte õpimapid. |
| **Parendusvaldkonnad**   * Persona Dolls metoodika rakendamine, uute robootiliste vidinate kasutamine õppetöös * Muutunud õpikäsitluse rakendamine, koosõppimine, laste individuaalsusega arvestamine, paindlik aja ja ruumikasutus |

Pedagoogilise nõukogu koosoleku protokoll nr 2, 31.01.2018

Hoolekogu kooskõlastus protokoll nr 2, 31.01.2018

(allkirjastatud digitaalselt)

Rena Lepikult

Direktor

Pidaja kooskõlastus 14.03.2018

(allkirjastatud digitaalselt)

Merike Kivimäe

Peaspetsialist

Tallinna Haridusamet